UNIUNEA NAŢIONALĂ A BAROURILOR DIN ROMÂNIA

***CONSILIUL UNIUNII***

**HOTĂRÂREA NR. 857**

**14 decembrie 2013**

 În conformitate cu dispozițiile art. 91 alin. (2) din Legea nr. 51/1995 pentru organizarea și exercitarea profesiei de avocat, republicată în Monitorul Oficial al României, partea I, nr. 98 din 7 februarie 2011 cu modificările la zi, art. 321 și art. 327 din Statutul profesiei de avocat, publicat în Monitorul Oficial al României, Partea I, nr. 898 din 19 decembrie 2011, ale art. 3 din O.U.G. nr. 221/24 noiembrie 2000 privind pensiile și alte drepturi de asigurări sociale ale avocaților, publicată în Monitorul Oficial al României, Partea I, nr. 610/28 noiembrie 2000, aprobată prin Legea nr. 452/18 iulie 2000, publicată în Monitorul Oficial al României, Partea I, nr. 413/25 iulie 2001, ale art. 19 și 23 din Statutul Casei de Asigurări a Avocaților (în continuare, *C.A.A.*) aprobat de Congresul Avocaților din iunie 2012, astfel cum a fost modificat și completat,

 Având în vedere situaţia financiară actuală a sistemului C.A.A., astfel cum aceasta rezultă din materialele comunicate de Consiliul C.A.A. către U.N.B.R., filialele C.A.A. şi barouri, cererea înaintată de Consiliul C.A.A. cu privire la necesitatea punerii în aplicare a Hotărârii Consiliului U.N.B.R. nr. 692 din 28 martie 2013, a cărei executare s-a amânat potrivit Hotărârii nr. 8 a Congresului avocaţilor 2013 privind aplicarea principiilor de asigurare a resurselor de finanţare necesare pentru funcţionarea sistemului C.A.A. şi a Hotărârii Consiliului U.N.B.R. nr. 766 din 29 iunie 2013, evoluţia sistemului financiar al C.A.A. și propunerile Consiliului C.A.A. privind valoarea punctului de pensie în sistemul de pensii şi asigurări sociale al avocaţilor în anul 2014, cuantumul venitului de referinţă utilizat la stabilirea tuturor prestaţiilor de asigurări sociale în anul 2014, modificarea prevederilor Hotărârii Consiliului U.N.B.R. nr. 692 din 28 martie 2013 cu privire la cuantumul sumei ce reprezintă cota individuală minimă obligatorie pentru avocaţii definitivi în raport de situaţia raportărilor la sistem cu privire la nerealizarea de venituri din profesie de un număr mare de avocaţi definitivi şi cu privire la necesitatea corelării dintre cota individuală minimă obligatorie a avocaţilor definitivi şi cota maximă de contribuţie obligatorie, în raport de care se determină punctajul realizat de avocaţi pentru calcularea pensiilor ce li se cuvin,

 Consiliul Uniunii Naționale a Barourilor din România adoptă prezenta

**HOTĂRÂRE:**

**I.** Începând cu data de 01 ianuarie 2014 încetează amânarea punerii în aplicare a măsurilor prevăzute la art. 3 din Hotărârea Consiliului U.N.B.R. nr. 692 din 28 martie 2013, astfel cum a fost stabilită prin Hotărârea Congresului Avocaților nr. 8 din 29 martie 2013 şi Hotărârea Consiliului U.N.B.R. nr. 766 din 29 iunie 2013.

**II.** Articolele 3 și 4 ale Hotărârii Consiliului U.N.B.R. nr. 692 din 28 martie 2013 a se modifică și vor avea următorul cuprins:

 **”*Art. 3.*** *(1) Pentru asigurarea echilibrului financiar al sistemului C.A.A. și a fondului de pensii, începând cu data de 01 ianuarie 2014, contribuția individuală obligatorie a tuturor avocaților cu drept de exercițiu al profesiei la sistemul C.A.A. este de 11% din venitul brut din profesie realizat de avocat, dar nu mai puțin de suma reprezentând cota minimă obligatorie și nici mai mult de suma reprezentând cota maximă de contribuție obligatorie.*

*(2) Suma reprezentând cota individuală minimă obligatorie este:*

*- 80 lei pentru avocații stagiari;*

*- 250 lei pentru avocații definitivi.*

*(3) Cota maximă de contribuție obligatorie este 1.250 lei, atât pentru avocații stagiari cât si pentru cei definitivi.*

 ***Art. 4.*** *Cotele de contribuție la sistemul C.A.A. prevăzute la art. 3 din prezenta Hotărâre se aplică pentru determinarea concretă a obligaţiilor faţă de sistemul C.A.A. începând cu data de 01 ianuarie 2014.***”**

 **III.** De la 01 februarie 2014, începând cu plăţile datorate pentru stingerea obligaţiilor faţă de sistemul C.A.A. aferente lunii ianuarie 2014, cotele de contribuţie datorate la sistemul C.A.A. sunt cele prevăzute în Hotărârea Consiliului U.N.B.R. nr. 692/28 martie 2013 cu privire la cotele de contribuţie la sistemul C.A.A., astfel cum a fost modificată şi completată prin prezenta Hotărâre.

 **IV.** Prezenta hotărâre se publică pe website-ul [www.unbr.ro](http://www.unbr.ro) şi se comunică C.A.A., care va lua măsuri pentru publicarea acesteia pe website-ul [www.caav.ro](http://www.caav.ro) şi pentru comunicarea la barouri şi la filialele C.A.A., pentru a fi adusă la cunoştinţă avocaţilor.

**V.** Consiliul de Administraţie al C.A.A. și filialele C.A.A. vor lua măsuri pentru punerea în executare a prezentei Hotărâri.

**PREŞEDINTE U.N.B.R.,**

**Av. dr. Gheorghe FLOREA**